b'\n_START_ARTICLE_\nPredzdravilo\n_START_PARAGRAPH_\nPredzdravilo (angle\xc5\xa1ko prodrug) je zdravilo, ki samo po sebi nima ali ima le majhen farmakolo\xc5\xa1ki u\xc4\x8dinek; v aktivno obliko preide \xc5\xa1ele tekom presnove v organizmu.\n_START_SECTION_\nFarmakokineti\xc4\x8dne lastnosti\n_START_PARAGRAPH_\nKoncept predzdravila se je razvil za izbolj\xc5\xa1anje farmakokineti\xc4\x8dnih lastnosti. Najpogostej\xc5\xa1i razlog za uporabo predzdravila je izbolj\xc5\xa1anje biolo\xc5\xa1ke uporabnosti, zlasti z ozirom na peroralne farmacevtske oblike, kjer je absorpcija v gastrointestinalnem traktu omejujo\xc4\x8d dejavnik. Predzdravilo ima tak\xc5\xa1ne lastnosti, da se v prebavni cevi bolje absorbira kot aktivna oblika u\xc4\x8dinkovine. Primer predzdravila za izbolj\xc5\xa1ano biolo\xc5\xa1ko uporabnost po dajanju v prebavni trakt so nekateri derivati ampicilina, npr. bakampicilin \xe2\x80\x93 s pove\xc4\x8danjem lipofilnosti molekule se znatno zve\xc4\x8da njena absorpcija iz prebavil._NEWLINE_Pogosto z uporabo predzdravila zmanj\xc5\xa1amo tudi u\xc4\x8dinek prvega prehoda, torej izgub zaradi metabolizma v jetrih. Primer tak\xc5\xa1nega predzdravila je levodopa, ki se uporablja pri terapiji Parkinsonove bolezni. Levodopa se v mo\xc5\xbeganih pretvori v aktivno obliko dopamin. Sam dopamin ni primeren za peroralno uporabo._NEWLINE_Redkeje s pripravo predzdravila izbolj\xc5\xa1amo topnost spojine in s tem prav tako pove\xc4\x8damo absorpcijo.\n_START_SECTION_\nOrganolepti\xc4\x8dne lastnosti\n_START_PARAGRAPH_\nV\xc4\x8dasih s pripravo predzdravila prekrijemo neprijetne organolepti\xc4\x8dne lastnosti u\xc4\x8dinkovine, na primer vonj ali okus, in tako oblikujemo zdravilo, prijaznej\xc5\xa1e za uporabo. Primer je kloramfenikol, ki ima zelo grenak okus. S tvorbo estra s palmitinsko kislino se ta okus izgubi.'